Vijeće Sigurnosti UN  je održalo još jednu važnu sjednicu posvećenu iračkoj krizi. 14/2/03 - 2003-02-14
Dvojica glavnih inspektora Hans Blix i Mohamed El Baradei podnijeli su nove izvještaje o tome kako i koliko Irak saradjuje u realizacij
Prilično podijeljeni u stavovima u vezi sa Irakom, naročito nakon nedavnog izvještaja kojeg je, na bazi američkih obavještajnih izvora, Vijeću podnio američki državni sekretar Colin Powell, ministri vanjskih poslova zemalja članica Vijeća Sigurnosti UN pažljivo su slušali izvještaje gospode Blixa i El Baradeia, tražeći u njima potvrde valjanosti svojih stavova. Evo šta je, izmedju ostalog, rekao glavni UN-ov inspektor za oružje Hans Blix: Koliko je, ako uopšte jeste nešto, ostalo od iračkih oružja za masovna uništenja i s njima povezanih zabranjenih materijala i programa? Do sada, UNMOVIC nije pronašao ni jedno takvo oružje, osim manjeg broja prazne hemijske municije, koje treba da bude popisano i uništeno. Druga stvar, i ona je od velikog značaja, jeste to što velika količina zabranjenog oružja i materijala uopšte nije evidentirana. Na primjer, kad naše podatke uporedimo sa dokumentom kojeg nam je predočio Irak - izgleda da oko hiljadu tona hemijskih agensa nije u evidenciji. Ja ne bih smio da odmah požurim sa zaključkom da ta oružja zaista postoje. Medjutim, takva mogućnost takodje nije ni sasvim isključena. Ako ti agensi postoje, oni treba da budu predati i uništeni. A ako ne postoje onda bi nam trebala biti prezentirana vjerodostojna dokumentacija o tome. Iračka vlada mora nam s tim u vezi objasniti šta se dogodilo sa zalihama nervong gasa V-X, anthraxa i sa raketama dalekog dometa. Mi smo u potpunosti svjesni da su mnoge vlade i obavještajne službe sasvim uvjerene da ta zabranjena oružja, materijali i programi i dalje postoje. Američki državni sekretar je Vijeću Sigurnosti predstavio materijal čija je svrha da podrži takav jedan zaključak. Vlade imaju mnoge izvore informacija koji su nedostupni inspektorima. Inspektori, sa svoje strane, svoje izvještaje moraju bazirati jedino na dokazima koje sami mogu provjeriti i javno predočiti, blago je gospodin Blix izrazio sumnju u neke dijelove iz nedavne prezentacije sekretara Powella pred Vijećem Sigurnosti. Govorio je zatim i direktor Medjunarodne Agencije za Atomsku Energiju Mohamed El Baradei: Do sada mi nismo pronašli dokaze o postojanju zabranjenih nuklearnih ili s njima povezanih aktivnosti u Iraku.Medjutim, kao što sam naglasio- odredjeni broj pitanja je još u fazi ispitivanja i još uvijek o njima ne možemo da donesemo konačne zaključke. Ipak, i ta se ispitivanja polako kreću naprijed. S tim u vezi, naša je namjera da iskoristimo autoritet koji nam je dat svim odgovarajućim rezolucijama Vijeća Sigurnosti, i da naše inspekcije produbimo i preciziramo koliko god to bude moguće i koliko bude potrebno. Govorili su zatim i ministri vanjskih poslova zemalja članica Vijeća Sigurnosti i njihovi su komentari uglavnom podijeljeni u dvije suprotstavljene pozicije. Na jednoj su strani oni koji su izvještaje UN-ovih inspektora shvatili kao potvrdu svog stava da se Irak i dalje ne razoružava, dok drugi njihove izvještaje tumače kao znak da se u iračkom ponašanju nešto mijenja i da diplomatskom procesu treba da još vremena. Powell: Mi ne možemo dozvoliti da se ovaj proces inspekcija beskrajno dugo rasteže, što Irak upravo sada čini. Stvar je u tome da se to rastegne toliko dugo dok svijet ne počne da se bavi nečim drugim. Medjutim, u vrlo bliskoj budućnosti, moraćemo razmotriti da li smo stigli do krajnje tačke u kojoj će se ovo Vijeće, nevoljno, oklijevajući i što mnogi od vas ne bi željeli - suočiti sa tim pitanjem. To je pitanje s kojim se mora suočiti - to je pitanje da li je vrijeme da se poduzmu te ozbiljne posljedice o kojima govori rezolucija 14-41. Razlog koji nam neće dozvoliti da skrenemo pogled sa istine jesu ta grozna oružja. U ovom stavu gospodinu Powellu se pridružio i britanski minstar Jack Straw: Niko od vas nije ni na tren mogao da kaže da se Irak u potpunosti i aktivno povinovao obavezama koje smo im postavili 8. novembra prošle godine. Prema tome, konkretno narušavanje rezolucija UN je od strane Iraka i dalje traje. Medju onima koji drugačije gledaju na iračku krizu, medju prvima se Vijeću obratio francuski ministar Dominique de Villepin: Ova poruka do vas stiže iz jedne stare zemlje, Francuske, sa kontinenta poput moje Evrope koja dobro poznaje rat, okupaciju i barbarizam. To je zemlja koja ne zaboravlja i svjesna svega što duguje američkim oslobodiocima, ali ipak Francuska je uvijek stajala u odbranu čovječanstva.Vjerna tim vrednotama Francuska odlučno želi bude zajedno sa ostalima u medjunarodnoj zajednici. Zatim je veoma kratko govorio i kineski ministar vanjskih poslova Tang Jiaxuan: Saglasna sa mišljenjem većine medju članicama Vijeća, Kina je uvjerena da proces inspekcija funkcionira i da inspektorima traba da bude dato vrijeme koje im je potrebno da bi se sprovela u djelo rezolucija 14-41. Rusku poziciju obrazložio je ministar vanjskih poslova Igor Ivanov. Inspektori moraju nastaviti svoj rad. Ovo je stav kojeg dijeli velika većina zemalja u svijetu, uključujući i one unutar Vijeća Sigurnosti UN, zaključio je ruski predstavnik.